पटना। राज्य सरकार योजना व्यय क संकट स जूझि रहल अछि। जनवरी मास तक 24000 करोड़ क योजना आकार क विरुद्ध सिर्फ 60 फीसदी खर्च क उपलब्धि छल। मुदा 40 फीसदी क लक्ष्य दू मास मे प्राप्त करब एकटा चुनौति छल। फरवरी बीत गेल आ मार्च क पहिल सप्ताह सेहो गुजरि गेल।
 जनवरी तक क आंकडा क अनुसार वाणिज्य-कर आओर निबंधन विभाग क खर्च क आंकड़ा शून्य पर अटकल अछि। जखनकि गन्ना विकास 4. 82 आ मंत्रिमंडल समन्वय विभाग 8. 89 पर सिमटल अछि। एहि विभाग सबहक बहाना सेहो खूब अछि। मंत्री स पदाधिकारी तक कहैत छथि जे योजना राशि खर्च नहि हेबाक पाछु पैघ मजबूरी इ अछि जे करीब 75 फीसदी सेंट्रली टायड फंड अछि। समय पर राशि रिलीज नहि भ सकल। कारण किछु तकनीकी सेहो कहल जा रहल अछि। दोसर दिस डा. भीम सिंह पंचायती राज आ ग्रामीण कार्य दूटा विभाग देख रहल छथि। जनवरी तक ग्रामीण कार्य विभाग 63. 71 फीसदी राशि खर्च क लेने छल मुदा पंचायती राज विभाग मे केवल 32 फीसदी राशि खर्च भेल छल। एहि ठाम सेहो मंत्री जी एकरा लेल केन्द्र स राशि एबा मे विलंब कारण बता रहल छथि। हुनकर कहब उचित अछि, दूनू विभाग मे खर्चक अंतर केंद्रांश क कारण देखा रहल अछि। योजना राशि केंद्र स एलाक बाद विभाग स राशि जिला कए आवंटित होइत अछि। पिछला साल बजट उपबंध नहि भेला स पंचायत प्रतिनिधि क मानदेय मे परेशानी रहल। हालांकि भरोस अछि जे लक्ष्य निश्चित हासिल करि लेल जाएत।
 संतोष क गप एकटा आओर अछि जे खर्च क आंकडा मे पथ निर्माण, ग्रामीण विकास आ ग्रामीण कार्य सन विभाग 80, 72. 08 आओर 63. 71 फीसदी खर्च क संग सबस आगू अछि। ओना शहरी विकास क काज देखिनिहार नगर विकास विभाग निराश क देलक अछि। एक मास मे औसत योजना व्यय जेतबा पैघ छलांग लगेलक अछि नगर विकास 11 माह मे नहि लगा सकल अछि। जखन कि शहरी विकास सरकार क एजेंडा मे अछि। मुदा योजना व्यय क नाम पर उपलब्धि ररहल जनवरी तक केवल 16. 22 फीसदी। ओना 40 मे 25टा एहन विभाग अछि जे 60 फीसदी क औसत स पाछु चलि रहल अछि।
 उप मुख्यमंत्री सह वित्त मंत्री सुशील कुमार मोदी एहि पूरा मसला कए सुलझेबाक प्रयास करैत कहला अछि जे इ अगर देशक राशि विमुक्ति प्रणाली पर गौर कैल जाए त इ कोनो चिंता क स्थिति नहि अछि। मोदी कहैत छथि जे कहबा लेल त अपन सबहक वित्त वर्ष अप्रैल स मार्च होइत अछि, मुदा कोनो प्रदेश मे वित्तीय वर्ष क अंतिम मास मे सबस बेसी खर्च होइत अछि। बिहार मे बाढ़ आओर पाबनि क कारण बीच क अवधि मे कई मास काज बाधित रहैत अछि। दिसम्बर क बाद काज क गति अचानक बढैत अछि। जे मार्च तक लक्ष्य क करीब पहुंच जाइत अछि। एकर संगहि केन्द्रीय राशि विलंब स रिलीज भेलाक कारण सेहो राज्यांश विलंब स विमुक्त होइत अछि। प्रारंभिक मास क कमजोर गति क कारण इ सेहो अछि। ओ कहला जे 24 हजार करोड़ क योजना आकार क लक्ष्य कए हासिल करबा मे बिहार सरकार कामयाब होएत। 